El procés de matriculació en l'Escoleta Infantil Municipal per al pròxim curs començarà després de Pasqua
dj., 06/04/2023 - 14:47

Comença el procés de matriculació de l'Escoleta Infantil Municipal per al curs escolar 2023-2024. Així, el termini de presentació de sol·licituds d'admissió s'obrirà del 20 al 28 d'abril. Enguany, tots els tràmits es realitzaran per Registre d'Entrada, preferentment de manera telemàtica a través de la seu electrònica de l'Ajuntament d'Alcàsser: http://sede.alcasser.es.

Les llistes provisionals de l'alumnat admés es publicaran el 31 de maig, obrint-se un període de reclamacions fins al 2 de juny. Finalment, les llistes definitives es publicaran el 14 de juny; mentre que el procés de formalització de la matrícula serà del 14 de juny al 5 de juliol.

Els criteris de baremació que es tindran en compte són la proximitat del domicili; la renda familiar; si un germà/na ja està matriculat en el centre; si un o ambdós dels progenitors o tutors són treballadors del centre; si s'està inscrit en la Renda Valenciana d'Inclusió; si s'és família nombrosa o monoparental; discapacitat; i la conciliació de la vida laboral i familiar.

Tota la documentació a presentar ja es pot consultar a la web de l'Ajuntament d'Alcàsser.

L'alcaldessa de la localitat, Eva Zamora, ha destacat que «gràcies a l'Escoleta Infantil Municipal no només es facilita la conciliació familiar, sinó també la incorporació a una educació pública i de qualitat, com la que ofereixen tots els centres educatius d'Alcàsser».